
ΔΕΛΤΙΟ ΤΥΠΟΥ 

Συνήλθε χθες στις 29-5-2012 σε συνεδρίαση το Δ.Σ. της ΠΕΔ Πελοποννήσου κατά την οποία συζήτησε και ψήφισε ΟΜΟΦΩΝΑ τα 30 περίπου θέματα της ημερήσιας διάταξης. Οι αποφάσεις που λήφθηκαν ήσαν οι εξής:
Α.  Διαχείριση απορριμμάτων 
Ψηφίσθηκε: 
1. Να ζητηθεί η παράταση λειτουργίας των ΧΑΔΑ, γιατί είναι απολύτως αδύνατο να ανασταλεί η λειτουργία τους στις 30/6/2012 όπως επιτάσσει η εγκύκλιος του Περιφερειάρχη κ. Πέτρου Τατούλη

2. Να κινηθούν τάχιστα οι διαδικασίες για τη συγκρότηση του Περιφερειακού ΦΟΔΣΑ, αφού η σχετική απόφαση υπογράφηκε από το Γενικό Γραμματέα Αποκεντρωμένης Διοίκησης και αναμένεται η έκδοση του ΦΕΚ.

3. Στην περίπτωση που επιβληθούν πρόστιμα για τους ΧΑΔΑ, να κινηθούν οι διαδικασίες με βάση τη γνωμοδότηση του Νομικού Συμβούλου της ΚΕΔΕ κ. Ζυγούρη. 

Β. Ελονοσία 
Τα μέλη του Δ.Σ. εξέφρασαν την αγωνία τους για την ελονοσία, που η επέκτασή της μπορεί να έχει καταλυτικές επιπτώσεις σε ολόκληρη την Πελοπόννησο και ζήτησαν τη στήριξη και ενίσχυση του Κέντρου Υγείας Βλαχιώτη, περιοχής που πλήττεται ιδιαίτερα από τη συγκεκριμένη λοίμωξη. 
Γ. Απασχόληση 

Το Δ.Σ. ψήφισε να ζητηθεί η κατάργηση Νόμων και Εγκυκλίων που αναφέρονται στην απαγόρευση προσλήψεων κατά την προεκλογική περίοδο, γιατί δεν είναι δυνατόν να αναστέλλεται η λειτουργία του Κράτους σε μία δημοκρατική κοινωνία για οποιοδήποτε λόγο.        
Δ. Έγκριση συνδρομών της ΠΕΔ
Το Δ.Σ. ψήφισε τη σύναψη σύμβασης και την έγκριση συνδρομών με την εταιρεία dimosnet και με τις ακόλουθες ημερήσιες εφημερίδες της Περιφέρειας Πελοποννήσου: Καθημερινά Νέα, Αρκαδικές Ειδήσεις, Αργολίδα, Δημοσιογράφος, το Σήμερα, Πρωϊνή, Ελευθερία και Θάρρος.

Ε. Αξιοποίηση ακινήτων ιδιοκτησίας ΠΕΔ
Ομόφωνα αποφασίστηκε η εισήγηση της διαπραγματευτικής επιτροπής, για την αξιοποίηση των ακινήτων της ΠΕΔ που έχει ως εξής:
1. Τον αποκλεισμό της πιθανότητας να πωληθούν τα ιδιόκτητα κτίρια της ΠΕΔ στους Νομούς της Πελοποννήσου.

2. Να διατηρηθούν σε κάθε κτίριο, γραφεία της  ΠΕΔ 30 περίπου τ. μ., που θα στεγάζουν τους υπαλλήλους της, τις ημέρες που θα εργάζονται στις έδρες των νομών στην Αργολίδα και Κορινθία, τους υπαλλήλους που θα παραχωρηθούν από τους Δήμους για να καλύψουν την έλλειψη που έχει η ΠΕΔ στη Λακωνία και μετά την ολοκλήρωση της δρομολογημένης διαδικασίας μεταφοράς του προσωπικού στη Μεσσηνία αλλά και την εξυπηρέτηση εν γένει των αναγκών των αιρετών του κάθε νομού.

Συγκεκριμένα για κάθε Νομό προτάθηκε:

ΝΟΜΟΣ ΑΡΓΟΛΙΔΑΣ:

1. Να διατηρηθεί από την ΠΕΔ γραφείο συνολικού εμβαδού 30 τ. μ. για τις ανάγκες της, αλλά και η αίθουσα συνεδριάσεων συνολικού εμβαδού περίπου 80 τ. μ. και χωρητικότητας 85 ατόμων, λόγω της σπουδαιότητας της. Να σημειώσουμε ότι δεν υπάρχει στο Ναύπλιο άλλη τέτοια αίθουσα για συνεδριάσεις/συναντήσεις όλων των συλλογικών φορέων της πόλης (πολιτιστικοί σύλλογοι, σχολές Γονέων, συνδικαλιστικοί φορείς κλπ). 

2. Στο κτίριο που βρίσκονται οι παραπάνω χώροι να μεταφερθεί και η Αναπτυξιακή Ν. Αργολίδας που τώρα στεγάζεται σε διπλανό κτίριο ιδιοκτησίας της ΠΕΔ  συνεχίζοντας να μην πληρώνει αντίτιμο, αλλά με την δέσμευση να αναλάβει το λειτουργικό κόστος του κτιρίου συνολικού εμβαδού 180 τ. μ. και μηνιαίου κόστους περίπου 200€ (περιλαμβάνει τον ηλεκτρισμό και την καθαριότητα. Κοινόχρηστα δεν έχει και το ένα τηλέφωνο του γραφείου της ΠΕΔ είναι σε  προνομιούχο πρόγραμμα του ΟΤΕ συνολικά για την ΠΕΔ ). Απελευθερώνεται έτσι το δεύτερο κτίριο της ΠΕΔ συνολικού εμβαδού 125 τ. μ. που στέγαζε μέχρι τώρα την Αναπτυξιακή. 

3. Προτείνεται η ενοικίαση του δεύτερου κτιρίου της ΠΕΔ συνολικού εμβαδού 125 τ. μ. που στεγάζει σήμερα την Αναπτυξιακή έτσι ώστε να έχουμε έσοδα για την ΠΕΔ. Προτεραιότητα για ενοικίαση  έχει ο Δήμος Ναυπλιέων.

4. Εάν το κτίριο το ενοικιάσει ο Δήμος Ναυπλιέων το ενοίκιο, θα είναι σύμφωνα  με το Νόμο, που ορίζει  ότι δεν μπορεί το αντίτιμο του ενοικίου  να  είναι  μικρότερο  από 3,5 %  έως 6% επί της αντικειμενικής αξίας του ενοικιαζόμενου κτιρίου.

5. Εάν ο Δήμος Ναυπλιέων δεν συμφωνεί με την παραπάνω πρόταση τότε θα αναζητήσουμε ενοικιαστή στην ελεύθερη αγορά.

ΝΟΜΟΣ ΚΟΡΙΝΘΙΑΣ
1. Να διατηρηθεί  από την ΠΕΔ  στο ισόγειο, γραφείο συνολικού εμβαδού 30 τ. μ. καθώς επίσης και μια μικρή αποθήκη εμβαδού 8 τ. μ. για τις ανάγκες της. 

2. Προτείνεται η σύναψη προγραμματικής σύμβασης μεταξύ της ΠΕΔ και του  Δήμου Κορινθίων για να του παραχωρηθούν οι δυο όροφοι πρώτος και δεύτερος και η αίθουσα συνεδριάσεων στο ισόγειο, συνολικού εμβαδού 280 τ. μ., για το χρονικό διάστημα 25 ετών, με την προϋπόθεση να αναλάβει τα δάνεια του κτιρίου που λήγουν το έτος 2018 συνολικού ύψους 262.000,00€ 

3. Εάν ο Δήμος Κορινθίων δεν συμφωνεί με την παραπάνω πρόταση τότε μπορεί να του προταθεί να ενοικιάσει τους δύο ορόφους και την αίθουσα στο ισόγειο και τέλος εάν πάλι δεν υπάρχει ενδιαφέρον να απευθυνθούμε στην ελεύθερη αγορά.

4. Εάν το κτίριο το ενοικιάσει ο Δήμος Κορινθίων το ενοίκιο, θα είναι σύμφωνα  με το Νόμο, που ορίζει ότι δεν μπορεί το αντίτιμο του ενοικίου να είναι μικρότερο από 3,5%  έως 6% επί της αντικειμενικής αξίας του ενοικιαζόμενου κτιρίου.

ΝΟΜΟΣ ΛΑΚΩΝΙΑΣ
1. Στη Λακωνία προτείνουμε να συναφθεί Χρησιδάνειο με το Δήμο Σπάρτης διάρκειας πέντε ετών. Στο χρησιδάνειο να προβλέπεται: α) Η δωρεάν παραχώρηση του κτιρίου της ΠΕΔ στο Δήμο Σπάρτης β) Η διατήρηση γραφείων εμβαδού 30 τ. μ. για τις ανάγκες της ΠΕΔ και γενικότερα για τις ανάγκες των αιρετών του Ν. Λακωνίας γ) Ο Δήμος αναλαμβάνει το λειτουργικό κόστος του κτιρίου και τη συντήρηση του και δ) την υπόδειξη από μέρους του Δήμου, ενός υπαλλήλου, καλύπτοντας την έλλειψη στελεχιακού δυναμικού στο νομό Λακωνίας, ο οποίος θα συνεργάζεται με την ΠΕΔ για ζητήματα του Ν. Λακωνίας όταν οι ανάγκες της ΠΕΔ το επιβάλλουν.

2. Εάν η παραπάνω πρόταση δεν επιτευχθεί τότε η ΠΕΔ θα αναζητήσει ενοικιαστή για το κτίριο της από την ελεύθερη αγορά.

ΝΟΜΟΣ ΜΕΣΣΗΝΙΑΣ
Στη Μεσσηνία η ΠΕΔ με την υπ. αριθμ. 116/2011 απόφασή του Δ.Σ. είχε αποφασίσει: α) τη σύναψη Χρησιδανείου διάρκειας πέντε ετών με το Δήμο Καλαμάτας β) τη διατήρηση γραφείων εμβαδού 30 τ. μ. και γ) την υπόδειξη από μέρους του Δήμου, ενός υπαλλήλου με τον οποίο θα συνεργάζεται η ΠΕΔ σε ζητήματα που αφορούν το Νομό Μεσσηνίας μετά την ολοκλήρωση της δρομολογημένης διαδικασίας μεταφοράς του προσωπικού της πρώην ΤΕΔΚ Μεσσηνίας. 
Σύμφωνα με το συναφθέν χρησιδάνειο στο Δήμο Καλαμάτας διατέθηκε το κτίριο συνολικού εμβαδού 175 τ. μ. χωρίς να πληρώνει αντίτιμο, με αντάλλαγμα το κόστος λειτουργίας και συντήρησης του κτιρίου.

Ο Πρόεδρος ζήτησε η Διαπραγματευτική Επιτροπή να συνεχίσει το έργο της για την υλοποίηση της απόφασης.
ΣΤ. Ορισμός επιτροπών 
Το Δ.Σ. αποφάσισε τον ορισμό εκπροσώπων της ΠΕΔ σε επιτροπές. 

Ζ. Παραχώρηση τοπογραφικού οργάνου
Αποφασίστηκε να παραχωρηθεί δωρεάν τοπογραφικό όργανο (ταχύμετρο γεωδαιτικός σταθμός) στο Δήμο Γορτυνίας. 

Η. Γεωτρήσεις 
      Το Δ.Σ. εξέδωσε ψήφισμα όσον αφορά  την αδειοδότηση των γεωτρήσεων και συγκεκριμένα : Ζητά να δοθεί παράταση υποβολής των φακέλων έως 31-12-2012 και να υπάρξει απλοποίηση των  φακέλων.
Θ. ΨΗΦΙΣΜΑ
Τέλος ομόφωνα υιοθετήθηκε το ψήφισμα που υποβλήθηκε από 13 ερασιτεχνικούς συλλόγους της Καλαμάτας κατά των ειδικών τελών που επιβάλλονται για την πραγματοποίηση πολιτιστικών εκδηλώσεων.
Με εκτίμηση,

Ο Πρόεδρος της ΠΕΔ Πελοποννήσου

Παναγιώτης Νίκας

Δήμαρχος Καλαμάτας

